b'\n_START_ARTICLE_\nKarel Triller\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je v Ljubljani obiskoval med letoma 1873 in 1877, v letih 1881 in 1882 pa v Trstu, kjer je maturiral. Pravo je \xc5\xa1tudiral na Dunaju. Med letoma 1883 in 1885 je bil predsednik akademskega dru\xc5\xa1tva Slovenija na Dunaju._NEWLINE_Med letoma 1889 in 1893 je bil zaposlen pri Alfonzu Moschetu v Ljubljani. Bil je dejaven pri Sokolu in med letoma 1908 in 1912 tudi starosta ljubljanske \xc5\xbeupe. Leta 1894 je postal samostojni odvetnik, leto kasneje se je preselil v Tolmin. V Tolminu se je udele\xc5\xbeeval narodnega \xc5\xbeivljenja in bil aktiven v planinstvu. Leta 1896 je ustanovil so\xc5\xa1ko podru\xc5\xbenico Slovenskega planinskega dru\xc5\xa1tva, ki je leta 1901 zgradila ko\xc4\x8do na Krnu, ki so jo poimenovali po njem\xc2\xa0\xc2\xbbTrillerjeva ko\xc4\x8da\xc2\xab\xc2\xa0in ki jo je leta 1905 zasul plaz._NEWLINE_Leta 1900 se je vrnil v Ljubljano in odprl odvetni\xc5\xa1ko pisarno. Med letoma 1912 in 1921 je bil pod\xc5\xbeupan mesta Ljubljane in najtesnej\xc5\xa1i sodelavec takratnega \xc5\xbeupana Ivana Tav\xc4\x8darja. Med letoma 1908 in 1918 je bil  poslanec v kranjskem de\xc5\xbeelnem zboru nato je bil med letoma 1911 in 1918 \xc4\x8dlan de\xc5\xbeelnega odbora. Leta 1918 je postal poverjenik za trgovino in industrijo v Narodni vladi SHS v Ljubljani. Bil je \xc4\x8dlan upravnih svetov bank in hranilnic, predsednik uprave Zdru\xc5\xbeenih papirnic Vev\xc4\x8de in pravni svetnik Narodne tiskarne.'